Foto’s: Boer waak heelnag by honger, verkluimde skapeSteyn Labuschagne, ‘n boer van Kamanjab in Namibië, waak by sy skape. Heelnag lank het hy by sy skape gewaak. Dié boer van Kamanjab in Namibië. Want op die welkome reëntjie het ŉ ysige nag gevolg en die diere is reeds so swak, vertel Stephanie Labuschagne. Stephanie (23) het aangrypende foto’s van haar pa, Steyn (53), op sosiale media gedeel waar hy heelnag lank langs ŉ vuur tussen sy maer, verkluimde skape waghou. Te midde van ŉ moordende en voortslepende droogte wat groot dele van suidelike Afrika in ŉ wurggreep het, het dit Woensdag 7 mm op die Labuschagnes se plaas gereën. Die plaas is sowat 500 km noordwes van Windhoek. “Almal weet teen dié tyd ons sit met ŉ krisisdroogte en as jou diere swak is, weet jy met die eerste reën, wanneer die diere nog nat is [wanneer dit donker word], is daar ŉ kans dat jy van hulle gaan verloor,” het Steyn gesê. Die diere wat te swak was, is tot langs die vuur gedra. Hulle het dus die diere in kraal gejaag, ŉ paar vure aangesteek en die skape begin warm hou. Deur die nag het Steyn en sy jongste dogter, Heike (21), die skape wat self te swak en te koud was, nader aan die vuur gebring. Dié diere wat dit te naby aan die vlamme gewaag het, is op hul beurt weer verder weggeskuif. Elke skaap het ŉ beurt langs die vuur gekry, honderde van hulle. Steyn se vrou, Gaby, het koffie aangedra en die foto’s geneem. “Hulle het hul bes probeer om elke, liewe siel te red,” skryf Stephanie by die foto’s. “Dit is die werklikheid en dit breek my hart. Daardie magteloosheid breek ŉ mens se hart.” Heike Labuschagne (21) waak saam met haar pa, Steyn, by die skape. “As die droogte hulle nie laat vrek nie, verkluim hulle wanneer die reën uiteindelik kom. “Jy het al hóéveel voer gekoop en jy weet die reën kom. Jy bid daarvoor en dan klap die reën jou. Hulle sou ŉ hele week lank elke aand dwarsdeur die nag só by die skape gewaak het as hulle moes,” sê Stephanie oor dié vasbytboere. Steyn het Dinsdag aan Maroela Media gesê ten spyte van hul beste pogings het talle skape steeds gevrek. “Maar dis maar wat ŉ ou doen om jou diere te probeer red. “Dis die harde werklikheid van ŉ droogte. Dit het begin 2013 begin sleg word. Tussen-in het ons beter jare gehad, aan en af, maar vanjaar is dit ŉ ongekende droogte. Ek het so naastenby 60 mm op die plaas gehad, waar ons gemiddeld tussen 250 mm en 300 mm reën per jaar kry,” sê hy. Hulle weidingreserwes is uitgeput en Steyn het reeds een keer droogtehulp van weldoeners ontvang. “Ek weet nie of die mense in die stede werklik weet waardeur ŉ boer gaan nie. Die boere weet dit, want ons almal gaan deur dieselfde krisis. Dis miskien goed soos dié [foto’s] wat bewusmaking kan skep oor dit waardeur boere gaan, sodat mense se oë kan oopgaan. Dit is ŉ harde tyd vir ons boere.” Die droogte het, net soos in Suid-Afrika, ook groot dele van Namibië in ‘n wurggreep. Steyn sê dit was vir hom byna ondenkbaar om in dié posisie te beland. “Dit is erg, maar soos my meisiekind nou die dag vir my sê, daar is ouens wat níks meer oor het om te verloor nie.” Steyn sê hulle het in dié stadium geen reserweweiding meer oor nie. “Die plaas se spens het opgedroog.” Die reënbui het egter reeds gelei tot botsels op die bossieveld en Steyn glo nog reën gaan kom. “Ek glo dit vas. Gebed. Dis net gebed wat ons hierdeur gaan kry.” Soms wankel sy geloof effens, maar Steyn sê daar is ook niks wat ŉ boer so motiveer soos ŉ bui reën nie. Stephanie Labuschagne se aangrypende inskrywing op Facebook. “Die droogte het ŉ geweldige impak en as ŉ ou begin gesels en jy praat daaroor, lyk dit dalk na so ŉ donker bedryf. Die boerdery moet aangaan. As dit reën, moet jy wéér boer.” Stephanie skryf op haar Facebook-blad boere is die mooiste mense wat sy nog ooit teëgekom het. “Hulle liefde vir hul diere is astronomies. “Moet nooit ophou bid nie en moet nooit ophou hoop nie. Dis amper verby.”